Aalborgenserne tabte søndag eftermiddag 1-0 på hjemmebane mod Randers FC.

Fansene på Vesttribunen buhede af AaB’s spillere, da de efter kampen traskede slukørede ned for at takke for støtten. De blev mødt af intet mindre end en pipekoncert. Er de ellers så trofaste fans ved at miste troen på, at det kan lykkedes for hele Nordjyllands flagskib at redde sig? Ellers hedder modstanderen næste sæson, Hillerød, Fredericia og Hobro. Som det ser ud lige nu kan AaB ikke redde sig selv, for holdet skaber simpelthen alt for lidt fremdrift på banen. Det er meget sigende for AaB lige nu, at først da Nicklas Helenius, sidste sæsons topscorer, og Lucas Andersen, blev skiftet ud, så skete der noget, og AaB havde et par chancer for at score - dog uden gevinst. Derfor forstår man godt pipekoncerten fra hovedparten af de over 8000 tilskuere. Det er simpelthen ikke godt nok, og mange går i dag hjem med en fornemmelse af, at pilen peger mod en trænerfyring her i landskampspausen. Den sympatiske Erik Hamrén har kun skaffet 1 point i ni Superligakampe. Havde Hamren været træner i England, Tyskland, eller Italien var han for længst røget ud. Uanset om man vælger at skifte træneren ud, så skal der mirakler til for at redde AaB. Se spillernes - og trænerens - reaktion på nederlaget her: